**24. јануар 2025.**

**Одржана свечаност ,,Ученици Светом Сави у част“**

Програм ,,Светосавске недеље” настављен је свечаношћу ,,Ученици Светом Сави у част“ у Позоришту ,,Бора Станковић“, на којој су додељене награде предшколцима, ученицима основних и средњих школа, најбољим рецитаторима и ауторима ликовних и литерарних радова. Признања најбољим ученицима уручио је градски већник Дарко Раденковић. ,,У данима када прослављамо првог српског архиепископа и просветитеља, Светог Саву, истовремено се сећамо свега чему нас је научио. Првенствено, научио нас је да је образовање највреднији дар које можемо пружити себи, али и друштву, како бисмо изградили лепшу будућност. Награде које ћете вечерас добити нису само одраз вашег залагања, већ су и показатељ да сте на правом путу, путу светосавља. Захваљујем се вашим учитељима и наставницима на подршци коју вам пружају, јер су својом посвећеношћу и марљивим радом допринели да постигнете резултате вредне признања. У име локалне самоуправе, честитам још једном свим добитницима на освојеним наградама, а ми ћемо увек бити ту да подржимо образовање и труд“, истакао је већник.

На свечаности је промовисан лист ,,Срећни дани“, а у културно-уметничком програму наступио је хор Музичке школе ,,Стеван Мокрањац“.

